VENDIM
Nr. 324, datë 14.12.2022

MBI LËNIEN NË FUQI TË VENDIMIT TË BORDIT TË ERE-s NR. 73, DATË 13.4.2022, “MBI MIRATIMIN E TARIFAVE TË SHËRBIMIT TË SHPËRNDARJES SË ENERGJISË ELEKTRIKE, SIPAS NIVELIT TË TENSIONIT, PËR PERIUDHËN 
1 MAJ–31 DHJETOR 2022”

Në mbështetje të nenit 16, nenit 19, nenit 20, germa “c”, të ligjit nr. 43/2015, “Për sektorin e energjisë elektrike”, të ndryshuar; vendimit të Këshillit të Ministrave (VKM) nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”; nenit 15 dhe nenit 19, pika 1, germa “c”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; “Metodologjisë së llogaritjes së tarifave të operatorit të sistemit të shpërndarjes së energjisë elektrike”, miratuar me vendimin e Bordit të ERE-s nr. 182, datë 10.11.2017; Bordi i ERE-s, në mbledhjen e tij të datës 14.12.2022, mbasi shqyrtoi relacionin me nr. 2061/3 prot., datë 12.12.2022, të përgatitur nga Drejtoria e Tarifave dhe Çmimeve, “Mbi lënien në fuqi të vendimit të Bordit të ERE-s nr. 73, datë 13.4.2022”,
konstatoi se:
- Bordi i ERE-s, me vendim nr. 73, datë 13.4.2022, miratoi tarifat e shërbimit të shpërndarjes së energjisë elektrike, sipas nivelit të tensionit, për periudhën 1 maj–31 dhjetor 2022, sipas arsyetimeve dhe konstatimeve të evidentuara në vendimin sipërcituar.
- ERE, me anë të shkresës nr. 1472 prot., datë 18.8.2022, i kërkoi shoqërisë Operatori i Sistemit të Shpërndarjes (OSSH) sh.a. të paraqesë aplikimin për përcaktimin e tarifave të shpërndarjes së energjisë elektrike për vitin pasardhës, të shoqëruar me informacionin dhe dokumentacionin e kërkuar sipas akteve ligjore dhe nënligjore në fuqi. 
- Shoqëria OSSH sh.a. nuk ka paraqitur pranë ERE-s aplikim për përcaktimin e tarifave të shpërndarjes së energjisë elektrike për vitin pasardhës bazuar në detyrimet sipas legjislacionit në fuqi.
- Meqenëse llogaritjet për tarifën mesatare të shpërndarjes janë kryer për të gjithë sasinë vjetore të energjisë, që pritej të livrohej në rrjetin e shpërndarjes për vitin 2022, dhe tarifat e reja filluan të aplikoheshin për periudhën 1 maj–31 dhjetor 2022, diferenca e korrigjueshme për periudhën 1 janar–30 prill 2022, u reflektua në rritje të tarifës mesatare të shpërndarjes për periudhën e mbetur të vitit 2022, me qëllim rikuperimin e të ardhurave të pafaturuara në 4-mujorin e parë të vitit, të cilat duhet të korrigjohen në zbritje në periudhën pasardhëse rregullatore.
- OSSH sh.a., nëpërmjet shkresës nr. 10971, datë 9.11.2022, ka përcjellë pasqyrat financiare paraprake të vitit 2021, si dhe vetëm pasqyrën e performancës për periudhën e 9-mujorit 2022, ku të dhënat e pasqyruar në këtë korrespondencë janë vetëm të dhëna sintetike dhe joanalitike, nuk janë të argumentuara me shpjegimet përkatëse, sa u takon të ardhurave dhe shpenzimeve të shoqërisë për periudhën aktuale, si dhe pasqyrojnë të dhëna mbi aktivitetin, të cilat nuk mundësojnë kryerjen e një vlerësimi mbi kostot e shpërndarjes së energjisë elektrike për vitin 2022.
- Shoqëria deri tani nuk ka përcjellë në ERE për shqyrtim planin e investimeve të vitit 2022 dhe përditësimin e planit 5-vjeçar të zhvillimit të shpërndarjes për periudhën 2018–2022, planin e investimeve të vitit 2023, planin e ri të zhvillimit të rrjetit të shpërndarjes për periudhën 2023–2027, në zbatim të parashikimeve të ligjit 43/2015, “Për sektorin e energjisë elektrike”, të ndryshuar, si dhe “Rregullores për procedurat e paraqitjes dhe të miratimit të planit të investimeve nga operatorët e transmetimit dhe shpërndarjes së energjisë elektrike”, miratuar me vendimin e Bordit të ERE-s nr. 135, datë 6.9.2017. 
- Korrigjimi i të ardhurave të kërkuara duhet të marrë në konsideratë dhe investimet e realizuara kundrejt atyre të miratuara, rishikimin e kostove të blerjes së humbjeve, si dhe sasinë e energjisë, e cila është livruar në fakt në rrjetin e shpërndarjes gjatë vitit 2022, ndaj asaj të parashikuar nga shoqëria.
- Gjithashtu, në kushtet, kur:
- Situata e shpalljes së gjendjes së emergjencës së furnizimit me energji elektrike mbulon vetëm 6-mujorin e parë të vitit 2023, bazuar në parashikimet e VKM-së nr. 584/2021, të ndryshuar, dhe shoqëria gjatë periudhës së mbetur të vitit pasardhës mund të përballet me faktin e blerjes së sasisë së energjisë elektrike në treg të parregulluar, me qëllim mbulimin e humbjeve të rrjetit të shpërndarjes në kohën kur çmimet parashikohen të vijojnë të mbeten shumë më të larta krahasuar me çmimin e blerjes së energjisë elektrike nga prodhuesit me përparësi. 
- Me përfundimin e gjendjes së emergjencës së furnizimit me energji elektrike, më datë 30 qershor 2023 përfundon edhe vendosja e detyrimit të shërbimit publik ndaj prodhuesve me përparësi të energjisë elektrike, që kanë kontratë me shoqërinë “Furnizuesi i tregut të lirë” sh.a. për shitjen e energjisë elektrike te shoqëria “Furnizuesi i tregut të lirë”, në përputhje me Tarifat e shërbimit të shpërndarjes së energjisë elektrike, sipas nivelit të tensionit, për periudhën 1 maj–31 dhjetor 2022, të përcaktuara nga Enti Rregullator i Energjisë.
- Vlerësohet, se, nëse ERE konstaton një ndryshim të kostove, në përputhje me kërkesat e akteve ligjore dhe nënligjore në fuqi, diferenca e korrigjueshme do të duhet t’i lihet si rezervë shoqërisë, me qëllim përballimin e kostove të paparashikuara të energjisë elektrike për mbulimin e humbjeve të rrjetit të shpërndarjes përgjatë vitit 2023, si dhe rikuperimin e kapitalit negativ të akumuluar ndër vite.
- Në mënyrë që shoqëria OSSH sh.a., edhe për vitin 2023, të mundet të realizojë aktivitetin për të cilin është licencuar, konform legjislacionit në fuqi bëhet e domosdoshme të vijojë faturimin, bazuar në tarifat e miratuara nga ERE, por duhet të marrë masa për përcjelljen në ERE të kostove dhe të të ardhurave faktike të shpërndarjes së energjisë elektrike për vitin 2022, si dhe të marrë masa në plotësimin e kërkesave dhe dispozitave të akteve ligjore dhe rregullatore në fuqi.
- Në zbatim të dispozitave të nenit 20, germa “c”, të ligjit nr. 43/2015, “Për sektorin e energjisë elektrike”, të ndryshuar, si dhe parashikimeve të “Metodologjisë së llogaritjes së tarifave të Operatorit të Sistemit të Shpërndarjes së Energjisë Elektrike”, miratuar me vendimin e Bordit të ERE-s nr. 182, datë 10.11.2017, kur tarifat e miratuara nga ERE rezultojnë të ndryshme nga ato të përkohshme, ERE do të vendosë masat e përshtatshme kompensuese, sikurse ka vepruar dhe në procedurat e ndjekura sipas vendimmarrjeve respektive të periudhave të mëparshme.
Për gjithë sa më sipër, Bordi i ERE-s

VENDOSI:

1. Të shtyjë fuqinë juridike të vendimit të Bordit të ERE-s nr. 73, datë 13.4.2022, deri në miratimin e një vendimi mbështetur në aplikimin e shoqërisë OSSH sh.a. për vitin 2023 ose konstatimit të ndryshimit të kostove, bazuar në aktet ligjore dhe nënligjore në fuqi.
2. Nëse do të ketë efekte në të ardhurat e shoqërisë OSSH sh.a., do të bëhet përditësimi dhe kompensimi i tyre, sipas përcaktimeve të nenit 20, germa “c”, të ligjit nr. 43/2015, “Për sektorin e energjisë elektrike”, të ndryshuar.
3. Drejtoria e Tarifave dhe Çmimeve të njoftojë palët e interesit për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
[bookmark: _GoBack]Ky vendim botohet në Fletoren Zyrtare.

